ועדת החוקה, חוק ומשפט, כנסת 15, פרוטוקול מספר 205, 2000-11-20 10:45

ענת מאור: בוקר טוב.

ענת מאור: הנושא על סדר היום: תקנות חובת המכרזים (התקשרויות מערכת הביטחון) (תיקון), התשס"א-2000.

ענת מאור: נציג משרד הביטחון, ישי יודקביץ.

ישי יודקביץ: תקנות חובת המכרזים מחייבות אישור של ועדת החוקה.

ישי יודקביץ: במסגרת הפרקטיקה הנהוגה מאז חקיקת החוק, אנחנו עוקבים אחרי מערכת התקנות של משרד האוצר והתקנות הכלליות של שאר משרדי הממשלה ובודקים אם הן מתאימות להתקשרות של מערכת הביטחון.

ציפי לבני: מה כולל את מערכת הביטחון?

דורית ואג: מינהל הרכש של משרד הביטחון, מה שנקרא מנה"ר.

קולט אביטל: זה כולל גם את אגף השיכון?

ישי יודקביץ: זה כולל את כל היחידות: הצבא, רפא"ל, עד שתופרט.

ציפי לבני: מה לגבי השב"כ והמוסד?

ישי יודקביץ: השב"כ והמוסד הם גם קליינטים שלנו.

ציפי לבני: עליהם זה חל בנפרד?

ישי יודקביץ: עד כמה שזכור לי, אנחנו מדברים על משרד הביטחון, צה"ל ויחידות הסמך של משרד הביטחון.

ישי יודקביץ: במסגרת תקנות משרד האוצר תוקנו שלושה תיקונים שאנחנו מבקשים לאמץ לתקנות ההתקשרויות של מערכת הביטחון: התיקון הראשון הוא תיקון של עילת פטור, הקבועה בתקנה 3 (16).

ישי יודקביץ: תקנה 3 מדברת על "עסקה עם תאגיד שהוקם בחוק, במסגרת תפקידי התאגיד או סמכויותיו, על-פי החוק שהקימו, ובלבד שההתקשרות הינה באישור המנהל, ונתקיימו בה התנאים האמורים בפסקה (15)(ב) עד (ד)".

שלמה שהם: אתם רוצים להוסיף "לפי חוק".

ישי יודקביץ: נכון.

ישי יודקביץ: יש תאגידים סטטוטוריים שהוקמו בחיקוק, חיקוק לפי פקודת הפרשנות זה גם תקנות וצווים.

ישי יודקביץ: לדוגמה, רשויות ניקוז.

ישי יודקביץ: יש חוק הניקוז ועל-פיו מוקמות רשויות ניקוז.

ישי יודקביץ: משרד הביטחון זקוק לאפשרות לפטור ממכרז.

ציפי לבני: זה לא יכול להתפרש לגבי סתם חברה?

ישיש יודקביץ: על תאגיד סטטוטורי.

ציפי לבני: כשאתה אומר "תאגיד שהוקם על-פי חוק" זה לא תאגיד סטטוטורי, גם חברה מוקמת על-פי חוק.

ישי יודקביץ: לא, חברה מקבלת רשיון, אולי מכוח חוק כמו חוק הבזק.

ציפי לבני: חברה מוקמת על-פי חוק החברות, אני לא מדברת על חברות ממשלתיות.

ישי יודקביץ: אנחנו מדברים על תאגיד סטטוטורי, לא על חברות ממשלתיות.

שלמה שהם: בניסוח הקודם היה "תאגיד שהוקם בחוק", שזה תאגיד סטטוטורי, ואין בעיה.

שלמה שהם: כשאתה אומר "לפי חוק", אתה מתכוון לתאגיד שעצם קיומו הוא בתקנה, למשל.

ישי יודקביץ: אנחנו מתכוונים לתאגיד סטטוטורי.

שלמה שהם: המילים "לפי חוק" עלולות להתפרש לכל תאגיד.

שלמה שהם: אולי צריך לנסח אחרת, כי אתה פותח את זה לכל חברה.

ישי יודקביץ: הכוונה שלנו היתה, עד כמה שהוסבר לי על-ידי אנשי מנה"ר, לאפשר להתקשר עם תאגידים סטטוטוריים, לאו דווקא עם חברות ממשלתיות, כאשר יש עילת פטור אחרת לחברות ממשלתיות.

שלמה שהם: במקום "תאגיד שהוקם בחוק", תכתוב "תאגיד שהוקם בחוק או בחיקוק".

ציפי לבני: למרות עברי לא התכוונתי לחברות ממשלתיות, אלא לכל תאגיד המוקם היום על-פי חוק כלשהו.

שלמה שהם: תכתוב "תאגיד שהוקם בחיקוק", וחיקוק זה כולל גם חוק, זה כולל הכול.

ישי יודקביץ: זו היתה הכוונה שלנו.

ענת מאור: מה לגבי סעיף 2?

ישי יודקביץ: הוספה של עילת פטור.

שלמה שהם: תסביר לנו על מה אתם מדברים.

ישי יודקביץ: הדוגמה הפרקטית היחידה שעולה על דעתי היא התאגידים שהוקמו מכוח חוק הניקוז.

שלמה שהם: למה צריך להרחיב את הפטור?

ציפי לבני: למה צריך פטור ממכרז לתאגיד סטטוטורי?

ישי יודקביץ: יש עדיין תנאים.

שלמה שהם: במדינת ישראל יש כלל שהוא, חוק חובת מכרזים, אפשר להתווכח על הכלל הזה, ויש הרבה ויכוחים על-כך, ובחוק הזה, כפי שאנחנו רואים, החורים ברשת מרובים מהחוק עצמו, וכל אחד ממשרדי הממשלה טוען שהמשרד שלו הוא כל כך ייחודי, שצריך לתת לו פטורים מיוחדים, מכל מיני נימוקים, חלקם מוצדקים, חלקם לא מוצדקים.

שלמה שהם: וצריך לומר שמערכת הביטחון מקבלת את הפטורים הגורפים ביותר במסגרת הזאת.

ענת מאור: חוק חובת המכרזים הועבר בכנסת ה-12, ומאז יש מחלוקת מאוד רצינית.

ענת מאור: יצחק רבין, זיכרונו לברכה, היה שואג על חבר הכנסת פורז, כאילו הוא הביא את החוק לעולם, והתברר שזה בכלל לא נכון.

דורית ואג: מי שהביא, אלה מרדכי ורשבוסקי ולין.

ענת מאור: ברור מה היתרונות של החוק, אבל לפי מה שאני יודעת מהביקורת, לא הייתי בשלב החקיקה, החוק הזה הינו מבין הגורפים במדינות העולם הדמוקרטיות, והוא כמעט לא מגן על תעשיית כחול-לבן, זו הבעיה העיקרית מנקודת הראות שאני מכירה.

ענת מאור: מרוב מינהל תקין ומרוב מכרזים ותחרות חופשית, שכחו דבר, שבארצות-הברית ובאירופה הוא קיים.

ציפי לבני: יש תקנות שעיגנו יתרון לכחול-לבן, בהנחה של 15%, שלצערי, דרך אגב, לא עושים בהן שימוש.

ציפי לבני: אני מסכימה אתך שצריך לחשוב מבחינת מה אנחנו רוצים לקדם מבחינת מדינה ומבחינה לאומית, אבל הרעיון של שמירה על טוהר המידות מבחינת משרדי הממשלה היא מאוד חשובה.

ענת מאור: הטענה היתה, שבאיזון בין שני הדברים, החוק בישראל גורף יותר ממדינות אחרות.

ציפי לבני: כשבא גוף לבקש פטור, אני רוצה לשמוע מה הרציו שעומד מאחורי זה, כלומר, למה תאגיד שהוקם בחיקוק לא צריך לעמוד למכרז?

ישי יודקביץ: זה לא שברגע שיש תאגיד שהוקם בחיקוק ישר פוטרים ממכרז, הסעיף הזה עדיין כפוף לשלושה תנאים שקבועים בתקנה 3(15), שמדברת על חברות ממשלתיות.

ישי יודקביץ: סעיף התאגיד הסטטוטורי מכיל שלושה תנאים שחייבים לעמוד בהם כדי שיהיה פטור ממכרז לתאגיד הסטטוטורי.

ישי יודקביץ: למשל, שהעסקה נעשית למטרה ייחודית שתושג באופן הטוב ביותר והמתאים ביותר אם תבוצע על-ידי התאגיד הסטטוטורי, עקב שליטת המדינה בתאגיד הסטטוטורי; שקיים תאגיד סטטוטורי אחד בלבד לבצע את המטלות, ואם קיימים מספר תאגידים או חברות, צריך לעשות מכרז סגור ביניהם; שהתאגיד הסטטוטורי יתחייב שהתקשרות עם צדדים נוספים ככל שהן עולות מן העסקה עם משרד הביטחון, תיעשה במכרז פומבי, דהיינו, שאם התאגיד הסטטוטורי יהיה החזית, אז הוא יתחייב שהוא יעשה מכרז פומבי בהתקשרויות.

ישי יודקביץ: אלה שלושה תנאים שמנהל משרד הביטחון צריך לבדוק לפני שהוא מאשר פטור ממכרז לעסקה עם תאגיד שהוקם בחוק או בחיקוק.

ישי יודקביץ: ברגע שיש תאגיד סטטוטורי, כמו, למשל, רשות הדואר, אנחנו לא עושים פטור ממכרז לרשות הדואר, אלא בודקים את שלושת התנאים לפני שאנחנו מחליטים.

ישי יודקביץ: תיקון נוסף שאנחנו מבקשים להוסיף עילת פטור, גם בהתאמה לתיקון שהתקבל בתקנות האוצר ב-1998, הוא, פטור ל"עסקה לביצוע מיזם אשר יפעל ללא כוונת רווח, למטרה של חינוך, תרבות, דת, מדע, אמנות, רווחה, בריאות, ספורט או למטרה דומה, ובלבד שהעסקה נעשית עם מי שתורם מחצית לפחות מעלות ביצוע המיזם".

ציפי לבני: אני לא מבינה למה אם משרד הביטחון רוצה לעשות יום ספורט לכל עובדי משרד הביטחון, למה הוא יכול לבחור את החברים שלו?

ישי יודקביץ: זו עילת פטור שהתקבלה בתקנות האוצר.

ישי יודקביץ: אנחנו זקוקים לעילה הזאת, למשל, מיזם אשר יפעל ללא כוונת רווח, למשל, מצודת יואב, למשל, הגנים הבאהיים בכלא עכו.

ענת מאור: זה רק למטרות חינוך, תרבות או דת של משרד הביטחון?

ישי יודקביץ: לא.

ישי יודקביץ: אני אביא את הדוגמאות שמבהירות למה אנחנו זקוקים לפטור הזה.

ישי יודקביץ: גברת גיטה שרובר תרמה במצודת יואב להקמת מבנה להלנת חיילים בודדים, היא לא מסכימה לסטנדרט האחזקה של האגודה למען החייל, והיא מבקשת סטנדרט אחזקה יותר גבוה, ומבקשת שהעמותה שהיא הקימה לטובת העניין תחזיק את המקום.

ישי יודקביץ: משרד הביטחון התקשר עם עמותת גיטה שרובר, בשקל מול שקל, בהיקף של 6 מיליון שקלים לעניין זה.

ישי יודקביץ: זו דוגמה של דבר שלא נכנס לאף אחת מעילות הפטור, ואנחנו זקוקים למיזם הזה.

שלמה שהם: זה קיים בתקנות הכלליות.

שלמה שהם: יש לכם פטור בדיוק באותו נוסח, באישור ועדת חוקה.

שלמה שהם: אני אקרא לך את הסעיף: "מטעמים מיוחדים אחרים, באישור ועדת החוקה, חוק ומשפט של הכנסת".

ישי יודקביץ: אני מדבר על תקנה 3(30) לתקנות האוצר.

שלמה שהם: אתה מדבר על התקנות המיוחדות של מערכת הביטחון.

ישי יודקביץ: לא, אני מדבר על תקנות שאושרו באוגוסט 1998 3(30) לתקנות האו צר.

שלמה שהם: שם קבעו מגבלה.

ציפי לבני: אם זה קיים למה אתה צריך אותנו?

ישי יודקביץ: זה קיים בתקנות האוצר, זה לא קיים בתקנות מערכת הביטחון.

שלמה שהם: לא, התקנות האלה הן תקנות כלליות שחלות גם עליכם, ואתה רוצה תנאים אחרים.

ישי יודקביץ: אנחנו לוקחים מילה במילה את מה שכתוב בתקנות האוצר.

שלמה שהם: תקנות חובת מכרזים חלות על כל המדינה.

ציפי לבני: חוק חובת מכרזים קובע מתי צריך מכרז וגם שורה של פטורים בתקנה 3.

ישי יודקביץ: לא, המבנה של דיני המכרזים, שהוא חוק רזה עם תקנות רבות.

ישי יודקביץ: יש שלוש סדרות של תקנות: תקנות האוצר, תקנות חובת המכרזים הכלליות, כל משרדי הממשלה - - -

ציפי לבני: והן חלות גם עליכם.

ישי יודקביץ: החוק קיבל שמערכת הביטחון ייחודית לענייני הרכשה.

ציפי לבני: אתה רוצה להגיד שפטור שמשרד האוצר יכול לקבל, אתה לא יכול לקבל?

ישי יודקביץ: כן, כי זו לא עסקה של משרד הביטחון.

שלמה שהם: זה לא נכון.

שלמה שהם: אני קורא את תקנות חובת המכרזים (התקשרויות מערכת הביטחון), והן מדברות על פטורים מיוחדים שלכם.

שלמה שהם: סעיף 3 אומר "לא תהיה חובת משרד הביטחון לערוך מכרז לגבי עסקה עם אחת מאלה".

שלמה שהם: זה לא אומר, שהפטורים שיש לאוצר, לא חלים עליכם.

ישי יודקביץ: אנחנו לא יכולים להתקשר בתקנות האוצר.

שלמה שהם: אתה צודק.

שלמה שהם: כתוב: "כל משרדי הממשלה, למעט משרד הביטחון".

ישי יודקביץ: אנחנו זקוקים לפטור הזה, והבאתי את הדוגמה למקרה של מצודת יואב.

ענת מאור: ישי יודקביץ, למה הורדתם את אישור ועדת החוקה?

ציפי לבני: הם לקחו את תקנות משרד האוצר.

ישי יודקביץ: בתקנה 3(30) לתקנות חובת המכרזים של משרד האוצר, שתוקנה ב-13 באוגוסט 1998, העתקנו מילה במילה.

שלמה שהם: התקנה הזאת הוספה בתוך סעיף קטן (ב), הרישה אומרת: "מטעמים מיוחדים אחרים.

שלמה שהם: ..

שלמה שהם: הפטור באישור ועדת החוקה, חוק ומשפט של הכנסת".

שלמה שהם: סעיף 30 נכנס בסעיף קטן (ב).

ישי יודקביץ: יש לי פה תקנות חובת המכרזים (תיקון), התשנ"ח-1998 וכתוב, שוועדת החוקה אישרה ב-13 באוגוסט 1998.

ישי יודקביץ: אני קורא סעיף 1: "בתקנה 3 לתקנות חובת המכרזים התשנ"ט-1999, להלן התקנות העיקריות" אני קופץ לפסקה (8), שם כתוב: "אחרי פסקה (29) יבוא (30), התקשרויות לביצוע מיזם אשר יפעל ללא כוונת רווח".

שלמה שהם: סעיף 30 מנוסח בתוך סעיף קטן (ב).

שלמה שהם: הסעיף אומר: "התקשרות משרד בחוזה לביצוע עסקה בטובין ובמקרקעין לביצוע אלה, אינה טעונה מכרז אם היא אחד מאלה", ואז כתוב: "מטעמים מיוחדים אחרים" - זו כבר הגבלה של טעמים מיוחדים, שזו הגבלה די רצינית לכשעצמה - "באישור ועדת החוקה, חוק ומשפט".

ציפי לבני: להפך, "מטעמים מיוחדים אחרים" זה מרחיב, וכאן הוא לא מבקש את ההרחבה של מטעמים מיוחדים.

ציפי לבני: אם הבקשה שלהם היא להחיל עליהם ממילא מה שנמצא במשרד האוצר, אני מציעה לאשר.

ענת מאור: אני באתי בכוונה, מתוך תפיסתי הבסיסית שהחוק המכרזים גורף מדי ורצון להגן על עובדים ועל ייצור מקומי, ולכן בתקנה 1(2) הייתי מבקשת לראות איך מוסיפים את הבקרה של ועדת החוקה, כפי שקיים היום.

שלמה שהם: אני אבדוק אם יש בקרה כזאת בתקנות האוצר.

שלמה שהם: אם יש בקרה כזאת, נוסיף, ואם אין, לא נוסיף.

יוחאי טרם: אין בקרה כזאת.

ענת מאור: היועץ המשפטי יבדוק זאת לאחר הישיבה.

ענת מאור: מה התיקון השלישי?

ישי יודקביץ: התיקון השלישי הוא ענייני הפרסום של המכרזים הפנימיים.

ישי יודקביץ: שוב, זה בהתאמה לתקנות האוצר.

ישי יודקביץ: אנחנו מבקשים שבמקום פרסום בשני עיתונים יומיים בשפה העברית, שלפחות אחד מהם נמנה עם שלושת העיתונים הנפוצים במדינה, יבוא עיתון יומי אחד באינטרנט.

ישי יודקביץ: העובדה שזה מתפרסם באינטרנט, זה יפורסם מעת לעת בשלושת העיתונים.

שלמה שהם: היתה תקנה בעניין של העיתון הערבי.

שלמה שהם: זה חל עליכם?

ישי יודקביץ: הפרסום בעיתון הערבי לא חל עלינו.

ישי יודקביץ: התיקון הזה לא עוסק בפרסום בעיתונות הערבית.

ענת מאור: ברשותכם, אנחנו מצביעים לאישור תקנות חובת המכרזים (התקשרויות מערכת הביטחון) (תיקון), התשס"א-2000, על-פי פניית משרד הביטחון, בכפוף לכך שאם יתברר שיש סייג בתקנות האוצר לסעיף 1(2) לגבי אישור ועדת החוקה, חוק ומשפט, נחזיר את התקנות לדיון, אם לא, הן מאושרות.

שלמה שהם: לגבי סעיף 1(1) במקום "בחוק" יבוא "בחיקוק".

ציפי לבני: אבל אם זה דבר שקיים במשרד האוצר?

ענת מאור: תעשו את הבדיקה בנוסחים.

ישי יודקביץ: שלמה שהם, יצטרכו ללכת לתקנות האוצר, ולתקן את תקנות האוצר.

שלמה שהם: זה לא עניין עקרוני, וההערה של ציפי לבני נכונה מאוד.

ענת מאור: מי בעד אישור התקנות?

ענת מאור: שניים בעד, אין מתנגדים.

ענת מאור: התקנות אושרו.

ענת מאור: תודה רבה.